Un dels dos atracadors d'una benzinera situada al carrer de les Corts Catalanes, al barri de Balàfia de Lleida, ha mort aquest diumenge al vespre després de rebre un tret mortal durant una persecució policial. El robatori ha tingut lloc a les 19.37h i els lladres s'han endut els diners de la caixa enregistradora després de ferir lleument el treballador de l'establiment amb un tornavís. Tot seguit els lladres han fugit amb una furgoneta i els responsables de la benzinera han trucat als Mossos d'Esquadra i els han donat la descripció dels dos lladres i el vehicle. Aleshores ha començat la persecució policial que ha creuat tota la ciutat i ha arribat fins al barri de la Bordeta. A l'avinguda Pla d'Urgell de Lleida el vehicle que conduïen els presumptes atracadors ha impactat contra un cotxe aparcat. Amb tot, han continuat circulant a tota velocitat fins a arribar al camí de l'antiga hípica, on han començat a circular camp a través fins que han xocat contra una tanca. Aleshores els dos ocupants han continuat la fugida a peu perseguits pels Mossos.  (S'ha afegit que l'home ha mort després de rebre un tret) Segons les primeres informacions, durant la persecució a peu els agents han ordenat als lladres que s'aturessin i han efectuat trets intimidatoris. En el transcurs d'aquest operatiu policial per detenir els presumptes lladres, un d'ells ha resultat ferit mortalment per arma de foc i l'altre detingut, tal com han informat els Mossos d'Esquadra. L'Àrea d'Investigació Criminal de la Regió Policial Ponent s'ha fet càrrec de la investigació.

Summary: Mor d'un tret un dels dos atracadors d'una benzinera després d'una persecució policial a Lleida


El Turó de la Seu Vella de Lleida, el Conjunt d'Art Rupestre de la Roca dels Moros del Cogul, la fortalesa ibèrica dels Vilars d'Arbeca i el Convent de Sant Bartomeu de Bellpuig són quatre dels monuments i jaciments arqueològics de les Terres de Ponent que obriran portes aquest dissabte 13 de juny, seguint les instruccions del pla de desconfinament de la covid-19. Els quatre equipaments han dedicat esforços "importants" a implantar mesures que garanteixin la seguretat i protecció de les persones treballadores i visitants i, durant els primers quinze dies de reobertura, oferiran l'entrada gratuïta amb la voluntat de facilitar l'accés del públic al patrimoni.  El Turó de la Seu Vella de Lleida disposa d'un recorregut segur pels diversos espais del monument i ha desenvolupat un sistema de visita per mitjà de codis QR que permet als visitants fer un autoguiatge pel monument. A més, per garantir la seguretat del públic s'ha limitat l'aforament a 120 persones a la Seu Vella i a 30 al castell de la Suda. L'horari d'obertura al públic és de 10 a 14h i de 16.30 a 19.30h de dimarts a dissabte i els diumenges de 10 a 15h. El Conjunt d'Art Rupestre de la Roca dels Moros i el Convent de Sant Bartomeu de Bellpuig, que depenen de l'Agència Catalana del Patrimoni Cultural, obriran en l'horari habitual i oferiran l'entrada gratuïta fins al diumenge 28 de juny. Les visites en aquest dos centres, que han reduït el seu aforament habitual, només poden ser individuals o en grups familiars o de convivència. Per la seva banda, la fortalesa ibèrica dels Vilars d'Arbeca també reobrirà les seves instal·lacions el cap de setmana de 10 a 14h i entre setmana amb reserva prèvia.  Amb l'objectiu d'oferir espais segurs, les persones responsables d'aquests monuments han implantat mesures i protocols específics de protecció, informació i senyalització, alhora que s'han adequat els espais als actuals requeriments normatius. També s'han adaptat els horaris i protocols, tant d'atenció al públic, com de neteja, per garantir la correcta atenció als visitants. Pel que fa als requisits que s'exigeix a les persones que visitin els monuments i jaciments, cal dur sempre la mascareta posada, seguir les indicacions de les persones responsables dels equipaments, respectar la distància física de dos metres i es prioritza el pagament amb targeta de crèdit. Durant la Fase 2, les visites només poden ser individuals o en grups familiars o de convivència.  Per a les direccions d'aquests equipaments la seva progressiva reobertura és una "molt bona notícia per a tothom, atès que, per una banda, els ciutadans recuperen un patrimoni que es troba al seu servei i, per l'altra, el patrimoni torna a contribuir a la dinamització turística i econòmica del país".  Pel que fa al jaciment arqueològic de la ciutat ibèrica del Molí d'Espígol, a Tornabous (Urgell), que depèn també de l'Agència Catalana del Patrimoni Cultural, i del monestir de Vallbona de les Monges (Urgell) està previst que reobrin el servei de visites guiades el mes de juliol.

Summary: Les Terres de Ponent reobren aquest dissabte quatre dels seus principals monuments i jaciments arqueològics


La Unitat de Cures Intensives de l'Hospital Universitari de Vic ha donat d'alta les últimes dues persones diagnosticades amb la covid-19 que hi quedaven. Segons informa el Consorci Hospitalari de Vic (CHV) en un comunicat, es tracta d'un pacient de 52 anys i un altre de 47, que portava dos mesos ingressat a la UCI. Els dos pacients continuaran la seva recuperació a la planta d'hospitalització. Actualment, als centres hospitalaris que gestiona el CHV –Hospital Universitari de Vic i Hospital Sant Jaume de Manlleu i Hospital Universitari de la Santa Creu- hi ha hospitalitzades un total de 19 persones amb la malaltia. Des de dilluns, hi ha hagut set nous ingressos.

Summary: L'Hospital Universitari de Vic dona d'alta els últims pacients amb covid-19 ingressats a la UCI


L'incendi iniciat aquest dissabte a la tarda a Maials (Segrià) segueix fora de control i ja ha cremat almenys 40 hectàrees. Segons informen els Bombers de la Generalitat, que han rebut l'alerta del foc al voltant de les sis de la tarda, s'han desplaçat a la zona unes 45 dotacions, 34 terrestres i 11 d'aèries, per treballar en l'extinció. L'incendi està situat a la zona del Mas de Noguers i ha anat avançant en direcció nord cap a la Senyoria, on ha quedat el flanc dret que s'ha pogut aturar. Amb tot, amb la marinada, el vent ha conduït les flames i s'ha obert el flanc esquerre llançant focus secundaris que han afectat la C-12. Aquesta ha quedat tallada entre els quilòmetres 96 i 101,5 en tots dos sentits. A més, els Mossos d'Esquadra han activat almenys cinc patrulles. El telèfon d’Emergències 112 ha rebut 92 trucades per alertar de l'incendi, segons informa Protecció Civil.

Summary: L'incendi de Maials crema almenys 40 hectàrees de vegetació forestal


Un nen de 12 anys de Caldes de Malavella (Selva) ha resultat ferit greu aquest dimecres en precipitar-se des del capdamunt del Puigsacalm, a la Garrotxa. El nen anava acompanyat d'una tieta i d'un adolescent. Segons els Bombers, les primeres informacions apunten que el nen mirava les vistes a dalt del cim quan ha caigut. Els Bombers han rebut l'avís dels fets a dos quarts de dues de la tarda, i hi han enviat efectius del parc d'Olot i un helicòpter amb membres del GRAE. Un cop rescatat ha estat traslladat fins a una zona de la Vall d'en Bas on l'esperava un helicòpter medicalitzat del SEM. Aquest l'ha dut a l'hospital Trueta de Girona. El nen ha patit traumatismes cranioencefàlic i abdominal.

Summary: Un nen de 12 anys ferit greu en precipitar-se des del capdamunt del Puigsacalm


El president també anuncia la creació d'un grup de treball que estudiï el lloguer "abusiu" ACN Barcelona.- El president de la Generalitat, Carles Puigdemont, ha celebrat aquest divendres que el Govern, el món local i algunes entitats hagin acordat una alternativa a la Llei 24/2015 que és "útil, pràctica, efectiva" i que té "molta seguretat jurídica per poder-la aplicar de seguida". En una compareixença sense preguntes després d'una nova cimera per abordar la situació d'emergència habitacional, Puigdemont ha assegurat que "s'ha expressat un enorme consens al voltant de tenir una resposta catalana a la suspensió" de la ILP, al marge que alguns actors s'ha mostrat més o menys crítics sobre el contingut de la mateixa. Ha dit que espera que s'aprovi "amb promptitud". La consellera de Governació, Administracions Públiques i Habitatge, Meritxell Borràs, ha anunciat també la creació d'un grup de treball que estudiï el lloguer "abusiu". Puigdemont ha explicat que aquesta segona cimera ha servit per presentar l'avantprojecte de llei de mesures de protecció del dret a l’habitatge de les persones. El president ha remarcat que aquest text es fruit d'una gran quantitat de reunions entre els diferents actors i ha constatat que s'ha fet un "molt bon treball". "Hem recollit l'esperit del que demanava una gran majoria: una eina útil, factible, pràctica i que ens porta a donar una resposta tangible i beneficiosa als nostres ciutadans", ha opinat.  El president ha agraït l'actitud "molt constructiva" que han demostrat tots els intervinents, fins i tot els que s'ha mostrat més crítics. Al seu parer, més enllà dels matisos, "s'ha expressat un enorme consens al voltant de tenir una resposta catalana a la suspensió" de la Llei 24/2015.  Ha fet èmfasi en la rapidesa amb la que s'ha actuat i ha assegurat que el Govern iniciarà els tràmits per aprovar definitivament la llei "amb promptitud".  En paral·lel, ha explicat que la consellera Borràs ha anunciat la creació d'un grup de treball que estudiï el lloguer "abusiu", que és on ara mateix hi ha el focus dels desnonaments. Han assistit a la cimera, encapçalada per Puigdemont i Carme Forcadell, un total de 44 persones. Per part del Govern hi han participat també el vicepresident del Govern, Oriol Junqueras, la consellera de Governació i Habitatge, Meritxell Borràs, la de Presidència, Neus Munté, la de Treball i Afers Socials, Dolors Bassa, i el d'Empresa i Coneixement, Jordi Baiget. En representació dels ens locals hi havia l'alcaldessa de Barcelona, Ada Colau, la de Badalona, Dolors Sabaté, i els de Sabadell, Girona i Sant Cugat del Vallès, així com representants de L'Hospitalet de Llobregat, Terrassa, Tarragona, Mataró, Santa Coloma de Gramenet i Reus, a més de les associacions municipalistes.  Com a impulsors de la ILP han vingut membres de la PAH, així com entitats com la Taula del Tercer Sector, els Col·legis d'Advocats, CCOO i UGT. Per part dels grups parlamentaris han participat Anna Gabriel i Joan Garriga, de la CUP, Jordi Turull, de JxSí, Santi Rodríguez, del PPC, Miquel Iceta, del PSC, Lluís Rabell, de CSQP, i Noemí de la Calle, de C's.

Summary: Puigdemont: "Ens hem dotat d'una llei útil, pràctica, efectiva i amb seguretat jurídica"


Brussel·les ha reclamat "respecte" al primer ministre britànic Boris Johnson en les negociacions comercials amb el Regne Unit i ha alertat que per arribar un acord també és important no trencar els pactes anteriors. Després de la primera ronda de converses sobre la seva nova relació al final de la transició del Brexit, el cap negociador de la Unió Europea, Michel Barnier ha assegurat que veu "serioses discrepàncies" amb els britànics, especialment pel que fa a "la igualtat de condicions" en el comerç, la pesca, la cooperació judicial i la governança de l'acord de noves relacions. Més d'un centenar de negociadors a banda i banda han mantingut aquesta setmana la primera ronda de contactes a Brussel·les en onze taules sectorials de diàleg. "Aquest acord és possible encara que sigui difícil" ha defensat Barnier. El diplomàtic francès ha lamentat que Londres no vulgui un mecanisme per garantir la competència justa entre tots dos. "És una qüestió de confiança", ha alertat. Els britànics tampoc volen aplicar la Convenció Europea de Drets Humans i sotmetre's a la jurisdicció del Tribunal de Justícia de la UE per qüestions relatives al dret europeu per a la protecció dels drets dels ciutadans. Brussel·les ho veu com un obstacle "seriós" per establir una cooperació judicial ambiciona. Pel que fa a la pesca, el Regne Unit vol apartar aquest sector de les converses sobre l'acord econòmic. Segons Barnier, el govern britànic pretén que es negociï cada any l'accés a les aigües pesqueres. "Això és inviable", ha assegurat Barnier, que defensa incloure una "solució equilibrada sobre pesca" al pacte comercial.

Summary: Brussel·les reclama a Boris Johnson "respecte" per a la UE i veu "greus discrepàncies" en les negociacions comercials


La Cambra de Barcelona s'ha ofert per buscar professorat per al curs vinent si el sistema educatiu necessita “noves incorporacions” el mes de setembre. L'entitat econòmica considera imprescindible que s'obrin tots els centres als territoris que entrin en fase 2 perquè els nens des d'un any puguin tornar a classe, i preveu que caldrà més professors si s'han de desdoblar les classes per atendre les mesures de seguretat necessàries per la pandèmia de la covid-19. De la mateixa manera, a banda de més personal caldrà més espai per poder encabir els grups desdoblats, i en aquest sentit la Cambra ha fet una crida perquè empresaris i ajuntaments cedeixin espais, en la línia del que ha dit aquest dijous el conseller d'Educació, Josep Bargalló. A parer de la Cambra, obrir totes les escoles per a tots els nivells educatius un cop un territori entri en fase 2 -de moment es preveu obrir-les per als cursos de final de cicle i amb assistència de l'alumnat voluntària- permetria “accelerar la reactivació econòmica” i “no eixamplar més la fractura econòmica, social i cultural ja existent”. De fet, l'entitat opina que en el cas de les escoles de complexitat especial, “s’hauria de valorar la seva obertura ja a la fase 1, precisament per aquesta darrera raó”. Pel que fa al professorat, la Cambra recorda que Catalunya va tancar el 2019 amb “gairebé 9.600 professors i professores a l’atur”, de tal manera que entén que hi ha la possibilitat d'ampliar la plantilla en cas que es consideri necessari.  L'entitat econòmica també vol ajudar a aconseguir Equips de Protecció Individual (EPI) per als docents, per al personal de servei de les escoles i per als alumnes, amb l’objectiu de “minimitzar els riscos de contagi a les aules”. La Cambra també proposa que hi hagi una persona de l’àmbit sanitari a cada escola per informar professorat, familiars i alumnat sobre totes les mesures relacionades amb la protecció contra la covid-19. En matèria d’oferta educativa, la Cambra considera que atès que durant l’estiu no es duran a terme classes teòriques, “s’obre una oportunitat” per convertir les escoles en casals i “educar en el lleure”. Finalment, des de l'entitat alerten que mantenir les escoles tancades afectarà els col·lectius més desafavorits, i “especialment les mares treballadores” que no troben suports per cuidar els infants. Això, vaticina la Cambra, comportarà que hi hagi mares que decideixin deixar la feina o demanar una reducció de jornada, “la qual cosa augmentarà la precarietat d’aquest col·lectiu”.

Summary: La Cambra s'ofereix per buscar més professors per al sistema educatiu de cara al curs vinent


La cap de llista del PSC i guanyadora de les eleccions municipals a Sabadell, Marta Farrés, s'ha mostrat eufòrica després d'aconseguir 10 regidors, el doble del que la formació va obtenir ara fa quatre anys. La socialista ha atribuït els bons resultats a "les ganes de canvi" i a la "renovació" que el partit ha experimentat després del daltabaix que va suposar el 'cas Mercuri'. "Fa quatre anys les urnes ens van enviar un missatge, el vam entendre, hem renovat els lideratges i l'equip i ara la gent ha vist aquest esforç", ha apuntat. Farrés ha dit que demà mateix començarà a parlar amb totes les formacions "per tendir ponts" perquè afirma que el PSC és una força "de pacte", però no tanca la porta a governar amb minoria. Així mateix, ha lamentat que els comuns hagin desaparegut del ple municipal.  La seu del PSC de Sabadell ha estat un esclat d'alegria en el moment en què passades les onze de la nit, l'escrutini ha començat a deixar clar que la capital vallesana tornaria a estar dominada pel color vermell. Amb tot, la cap de llista, Marta Farrès, s'ha fet esperar, i no ha comparegut davant de la militància fins que la victòria ha estat 100% segura.  Finalment Farrés ha aparegut entre aplaudiments, canons de confeti i crits "d'alcaldessa, alcaldessa" davant un centenar de persones. "Fa quatre anys les urnes ens van enviar un missatge, hem renovat els lideratges i l'equip i la gent ha vist aquest esforç", ha apuntat Farrés que ha reconegut que les eleccions generals els han beneficiat. "Els ciutadans han vist que al PSC hi ha lideratges forts, que hi ha hagut un canvi generacional al partit i la gent ha sabut apreciar-ho", ha apuntat Farrés que ha dit que està molt contenta" de seguir amb l'estela que va iniciar Pedro Sánchez".  Pel que fa a l'endemà de les eleccions, Farrés no ha entrat a valorar si prefereix governar amb minoria o si la seva aposta és incloure alguna altra formació al govern. Amb tot, sí que ha reiterat que el PSC és "una força de pacte, oberta a més iniciatives d'altres llocs". Per aquest motiu ha assegurat que intentaran "tendir tots els ponts" i ha apostat per "rebaixar la pressió que és el que aquesta ciutat necessita a partir d'ara".  Per altra banda, ha lamentat que els comuns hagin desaparegut del ple municipal i ha assegurat que els socialistes mai els han considerat un "enemic", sinó que els veien com a possibles "aliats".

Summary: Farrés (PSC): "Fa quatre anys les urnes ens van enviar un missatge, el vam entendre i ara la gent ha vist aquest esforç"


El metro de Barcelona, els Ferrocarrils de la Generalitat (FGC) i les línies de tramvia (TRAM) amplien a partir d’aquest divendres el seu servei nocturn i funcionaran fins a les 2 de la matinada les nits de divendres i dissabtes, segons ha informat l'Autoritat del Transport Metropolità (ATM). Aquest horari es mantindrà durant tot el mes de juliol. El reforç de l’oferta, que ja es va aplicar la revetlla de Sant Joan, se suma als esforços que han fet tots els operadors de la xarxa de transport públic de l’àrea de Barcelona per recuperar el servei habitual des que es va iniciar la represa de l'activitat després del confinament.  Les línies de serveis nocturns de bus gestionades per part de l’AMB, el Nitbus, funcionen al 100%, a excepció de la N10, N18 i N26, que es mantindran sense circulació. Els busos nocturns de la Generalitat es mantindran el 50%.

Summary: El Metro, els Ferrocarrils i el Tram amplien fins a les dues de la matinada el servei de divendres i dissabtes de juliol


Els Minyons de Terrassa han firmat aquest diumenge la millor actuació de la temporada en una diada històrica de la Mercè lenta i accidentada. Els de la camisa malva han descarregat el 2 de 9 amb folre i manilles i el pilar de 7 per primer cop aquest any. Una sort que no han compartit els amfitrions, els Castellers de Barcelona, que no han pogut completar cap construcció de nou pisos. Per la seva banda, la Colla Joves Xiquets de Valls han firmat una tripleta màgica, concretament han descarregat un 5 de 8, un 4 de 9 amb folre i un 3 de 9 amb folre. De fet han tingut una bona jornada tot i haver començat amb un intent de 2 de 8 sense folre, un castell mai vist a Barcelona.

Summary: Els Minyons de Terrassa firmen la millor actuació de la temporada en una diada de la Mercè accidentada


El president de la Conferència Episcopal Espanyola, Ricardo Blázquez, ha reconegut "perplexitat i inquietud" pel govern de coalició de PSOE i Podem, i ha augurat un horitzó "molt incert". En una entrevista publicada per l'arxidiòcesi de Valladolid, Blázquez ha demanat que es recuperi "l'esperit de la transició", que va donar com a resultat l'aprovació de la Constitució. "Demanaria que l'esperit de diàleg, de confiança recíproca, de reconciliació i de consens no s'oblidi, perquè si no és molt difícil poder conviure amb els que són diferents", ha advertit. En aquest sentit, ha alertat del perill que es formin "blocs". "No reproduïm la nostra història", ha afegit el president de la Conferència Episcopal Espanyola.

Summary: Blázquez admet "perplexitat i inquietud" pel govern de coalició de PSOE i Podem


El Museu Picasso ha instal·lat un marc climàtic a l'obra 'Ciència i Caritat', pintada el 1897 a l'estudi que l'artista tenia a Barcelona i restaurada recentment, que permet controlar la temperatura i la humitat del quadre i estabilitzar i protegir aquest testimoni únic dels inicis de Pablo Picasso. El marc està format per una estructura d’alumini anoditzat quadrada amb vidre antireflectant i filtrat, i pesa 250 quilos. El revers és rígid i de resina laminada per les dues cares que evita el pont tèrmic. Amb aquesta, ja són cinc les obres del Museu Picasso que disposen d’aquest sistema de protecció: 'Las Meninas' (1957), 'Arlequí' (1917), 'El foll' (1904) i 'Home assegut' (1917). L’estructura interior del perfil actua de contenidor per disposar el material que permet regular la humitat relativa interior. A més disposa d’un sensor electrònic que registra els paràmetres d’humitat i temperatura a temps real mitjançant una connexió exterior. L’any 1897 Pablo Picasso va pintar amb només 16 anys l’oli 'Ciència i Caritat' al carrer de la Plata número 4. L’obra, una tela de grans dimensions, es va presentar a l''Exposición Nacional de Bellas Artes' de Madrid i l'any 1970 Picasso la va cedir a la ciutat de Barcelona, quan s’hi va fer una primera restauració.   L'any 2017 el Museu Picasso va iniciar un projecte de conservació-restauració precedit d'un exhaustiu estudi tècnic. L'anàlisi de l'obra s'ha basat en diferents metodologies d'estudi: determinació química de materials, radiografia, reflectografia infraroja i documentació fotogràfica d'alta resolució amb diferents tipus de llum. Amb aquesta recerca s'ha aprofundit en la tècnica emprada, la composició dels materials i les modificacions que l'artista va fer al llarg del procés de creació de l'obra fins concloure la pintura. Segons Emmanuel Guigon, director del Museu Picasso de Barcelona, una de les missions fonamentals d’un museu és vetllar pel seu patrimoni. El projecte de restauració de 'Ciència i Caritat', dirigit per la responsable del departament de restauració del Museu Picasso, Reyes Jiménez, ha estat "un dels més importants que ha abordat el Museu els darrers anys". 'Ciència i Caritat' és la primera obra mestra de Picasso.  "Amb aquest marc climàtic, ens assegurem que les seves condicions d’exposició són les òptimes. És primordial per a un Museu de rellevància internacional com el nostre, mantenir una estreta relació amb el teixit empresarial per a crear sinergies que ens permetin continuar creixent plegats", ha reblat.

Summary: El Museu Picasso instal·la un marc climàtic al quadre 'Ciència i caritat'


El ple del Tribunal Contitucional (TC) ha acordat per unanimitat admetre a tràmit el recurs d'empara de Cs que demanava suspendre el vot delegat de Carles Puigdemont i Toni Comín. El ple, però, no dicta les mesures cautelars i, per tant, la delegació del vot dels dos diputats continua vigent. En el recurs de Cs, presentat la setmana passada, la formació d'Albert Rivera sol·licitava al tribunal que acordés mesures cautelars urgents (mesures cautelaríssimes) per suspendre la capacitat dels dos diputats de votar a distància. A la providència, els magistrats argumenten que no "s'aprecia la urgència excepcional" que requereix la llei per aplicar mesures cautelaríssimes. El ple obre una peça separada i dona un termini de tres dies a la Fiscalia i al recorrent perquè presentin al·legacions.

Summary: El TC manté vigent el vot delegat de Comín i Puigdemont tot i admetre a tràmit el recurs d'empara de Cs


Un equip d'investigadors de la Universitat de Barcelona, l'Idibaps i Virtual Bodyworks, una 'spin-off' d'aquestes dues institucions i d'Icrea, ha fet servir la realitat virtual per observar els efectes de parlar amb un mateix com si es tractés d'una altra persona. Els resultats de l'estudi, publicats a la revista 'Scientific Reports', del grup 'Nature', mostren que una conversa amb un jo en el cos de Sigmund Freud contribueix a millorar l'estat d'ànim, més que no pas que la mateixa persona parli dels seus problemes en una conversa virtual amb un guió preestablert. Els investigadors creuen que els metges podrien utilitzar aquest mètode per ajudar els pacients a tractar els seus problemes personals. Recerques anteriors del mateix equip havien mostrat que quan algú adopta un cos diferent en la realitat virtual, el seu comportament, l'actitud i la percepció de les coses canvia. "Hem demostrat que és possible fer que la gent parli amb ella mateixa com si fossin altres persones, canviant el cos en diferents avatars, i així hem vist que l'estat d'ànim dels participants millora", explica Mel Slater, un dels directors de l'estudi. El treball també l'ha dirigit Solène Neyret, com Slater, investigadora de l'Event Lab, grup de recerca de la Facultat de Psicologia de la UB. El psicòleg Guillem Feixas, del Departament de Psicologia Clínica i Psicobiologia de la UB, també ha coordinat l'estudi.

Summary: Investiguen la interacció de la persona amb ella mateixa a través d'un clon de realitat virtual


L'atur va pujar en 2.915 persones a Catalunya al novembre respecte al mes anterior i va situar la xifra total de desocupats en 390.182, segons ha informat aquest dimarts el Ministeri de Treball. Això suposa un increment del 0,75% mensual. En comparació amb el mateix mes de l'any anterior, l'atur s'ha reduït en 4.223 persones (-1,07%). En xifres absolutes la pujada és inferior als increments que s'han anat registrant els novembres de cada any des del 2016, quan va ser de 4.573 nous aturats. A l'Estat el nombre de desocupats va pujar en 20.525 persones, un 0,65% més que el mes anterior, fins als 3.198.184 aturats.

Summary: L'atur puja en 2.915 persones a Catalunya al novembre i la xifra de desocupats se situa en 390.182


El candidat republicà a la presidència dels Estats Units, Donald Trump, és a un pas d’entrar a la Casa Blanca, després d’assolir victòries en estats clau com Florida, Carolina del Nord, Utah o Iowa i amb tots els pronòstics indicant que guanya també Pennsilvània. L’equip de la candidata demòcrata, Hillary Clinton, encara no admet la derrota i ha avisat que encara queda recompte per fer. “Diversos estats encara estan massa ajustats per ser declarats, no direm res més avui”, ha assegurat el cap de la campanya de Clinton, John Podesta, en un breu discurs a la militància. L’agència AP ja dóna per feta la victòria de Trump.

Summary: Donald Trump, a les portes de la Casa Blanca


El Tribunal de Comptes ha activat la segona fase del procés d’embargament preventiu contra l’expresident de la Generalitat Carles Puigdemont, l’exvicepresident Oriol Junqueras i 16 exalts càrrecs més pel suposat desviament de fonts públics per fer realitat el referèndum de l’1-O, segons han informat fonts d’aquesta institució. El Tribunal actua fruit de les querelles que van interposar la Fiscalia d’una banda, i Societat Civil Catalana i Advocats Catalans per la Constitució de l’altra. Té sobre la taula un primer informe emès per la consellera Margarita Mariscal de Gante, que a finals de maig va tancar la fase preliminar del procés un cop va concloure que existien indicis d’irregularitat en l’ús de diner públic del Govern. Ara el Tribunal de Comptes ha nomenat un delegat instructor que, un cop practicades noves diligències, redactarà una ‘acta de liquidació provisional’ que determinarà les quantitats i els autors de la suposada malversació, i que anirà seguit de l’activació de l’embargament ‘preventiu”.  La denúncia presentada per Societat Civil Catalana i Advocats Catalans per la Constitució reclama als investigats 2 MEUR pels costos del referèndum i fins a 87 MEUR més pel cost de l'operació 'Copèrnic' per enviar policies a Catalunya. La de la Fiscalia no fixa quantitat.  La denúncia de Societat Civil es dirigeix contra Carles Puigdemont, Oriol Junqueras, Quim Forn, Jordi Turull, Raül Romeva, Josep Rull, Dolors Bassa, Meritxell Borràs, Carles Mundó, Santi Vila, Toni Comín, Lluís Puig i Meritxell Serret.  A banda del govern en ple, la demanda també s'adreça contra els consellers que van plegar abans de l'1-O: Neus Munté, Jordi Baiget, Meritxell Ruiz i Jordi Jané. Ara l’instructor de la causa haurà de practicar més diligències i redactar el que s’anomena ‘acta de liquidació provisional’ per determinar la xifra concreta que, al seu entendre, s’ha malversat i cal retornar a l’Administració, així com els suposats responsables.  Aquesta ‘acta de liquidació provisional’ es lliurarà a les parts en paral·lel al fet que el Tribunal posarà en marxa un ‘embargament preventiu’. Segons fonts del Tribunal de Comptes, un cop superada aquesta fase s’entrarà a la del procés jurisdiccional, on el Tribunal emetrà un edicte que s’enviarà a les parts i al Butlletí Oficial de l’Estat (BOE) per fer públic que es du a terme el procés i iniciar les vistes. Aquesta fase acabarà amb una sentència en primera instància que es podrà recórrer en apel·lació a la Sala de Justícia del Tribunal de Comptes, primer, i al Tribunal Suprem, després.  En paral·lel, el Tribunal de Comptes també té obert un altre procediment fruit d’una querella del fiscal Miquel Ángel Torres per suposades irregularitats en l’ús de diner públic per promoure el procés independentista a l’exterior.  En aquest cas, el procediment es va engegar a petició de la Comissió mixta del Congrés i del Senat de relacions amb les corts.  Anteriorment el Tribunal de Comptes ja va condemnar Artur Mas, Joana Ortega, Irene Rigau, Francesc Homs i sis acusats més a retornar 4.946.788,16 euros per l'organització del procés participatiu del 9 de novembre de 2014.

Summary: El Tribunal de Comptes obre el procediment per embargar béns a Puigdemont, Junqueras i altres exalts càrrecs per l’1-O


La presidenta del grup parlamentari de Ciutadans (Cs), Inés Arrimadas, ha assegurat que a la manifestació sobiranista de Diada de l'Onze de Setembre hi ha anat menys gent que altres anys. En una conferència al 'Fòrum Europa, Tribuna Catalunya' aquest dimarts al matí, la també cap de l'oposició ha ironitzat que, tot i que la mobilització independentista tenia el símbol de la suma, "s'ha constatat que, lluny de tenir més suport, s'ha vist que han tingut menys participació". A més, Arrimadas ha dit que la seva "por" no és que el Govern pugui declarar la independència, sinó la "tensió social, institucional, política i legal que hi haurà" si l'executiu fa "el que diu que vol fer". Finalment, la líder de Cs ha rebutjat que l'Estat es pugui asseure a negociar les condicions del referèndum, després que el president de la Generalitat, Carles Puigdemont, hagi insistit que manté la porta oberta del diàleg "fins l'últim minut". Arrimadas ha demanat al Govern i al bloc independentista que "admeti" que en la mobilització de l'11-S s'hi ha "visualitzat" que el suport és "cada vegada més petit". "Tenim un Govern instal·lat en la desobediència, i com que sap que no podrà guanyar políticament el seu objectiu, ja ho aposta tot al carrer", ha asseverat. En relació a l'1-O, a més, la cap de l'oposició ha garantit que no hi haurà cap referèndum "de veritat, de secessió, amb garanties, vinculant ni amb reconeixement internacional".  Finalment, la cap de files del principal partit de l'oposició al Parlament ha apuntat que no dona suport a una hipotètica negociació entre l'Estat i la Generalitat per negociar les condicions del referèndum. "No estem d'acord en empobrir els catalans, ni a provocar que sortim d'Espanya o de la Unió Europea -en cas que guanyés el 'sí'-, o que es generi una tensió més forta de la que tenim -si guanyés el 'no'-, i no podem estar d'acord en trencar la sobirania nacional", ha subratllat.

Summary: Arrimadas diu que a la Diada s'ha vist que l'independentisme ha tingut "menys participació"


El primer secretari del PSC, Miquel Iceta, ha recomanat al govern espanyol repensar la seva intenció d'introduir la casella del castellà en la preinscripció escolar a Catalunya i ha demanat "delicadesa" a l'hora de tractar els temes de llengua a l'escola. En una entrevista a RNE, Iceta ha afirmat que després que el Tribunal Constitucional (TC) hagi tombat les ajudes públiques ideades per l'exministre José Ignacio Wert per estudiar castellà en centres privats, el govern espanyol hauria de repensar aquesta intenció. Iceta ha defensat el model d'escola catalana i ha assegurat que a Catalunya tothom parla i escriu el castellà mentre que no passa el mateix amb el català. D'altra banda, ha afirmat que l'independentisme te "grans dificultats d'acceptar la realitat" i veu les posicions entre JxCAT i ERC "encara molt distants".  Iceta ha afirmat que la sentència del TC demostra que aquest tribunal "actua amb independència" i també que els temes de llengua i escola s'han de tractar "amb molta delicadesa". Ha apuntat que el TC ve a dir: "compte, hi ha lleis, una Constitució, un Estatut i s'han de respectar totes, no es poden fer reformes corrents en forma de titular".  En ser preguntat sobre si això s'ha de tenir en compte per l'Estat pel que fa als plans de la casella del castellà ha asseverat que ell si estigués al govern "ho faria". "El tribunal s'ho ha mirat molt bé i diu que hi ha coses que es poden fer i coses que no", ha declarat. Ha reiterat que la política educativa "no es pot canviar en aplicació del 155", ja que l'ha considerat "la pitjor de les maneres i gairebé la màxima garantia que això no serà acceptat". Ha afegit que també és un motiu per fer una crida a formar govern perquè si n'hi hagués s'estalviarien "molts problemes". El primer secretari ha reiterat la posició del PSC en defensa de l'escola catalana i ha assegurat que el castellà "el parlen i escriuen tots els catalans" mentre que en el cas del castellà "no el parlen i escriuen tots els catalans". En aquest sentit, ha acusat que hi hagi qui canviï d'idioma enmig d'un discurs segons "quina càmera" el mira ja que li sembla "una mica impostat".  Veu manca d'acord entre JxCAT i ERC Iceta ha afirmat que l'indepenentisme "continua tenint grans dificultats d'acceptar la realitat i posar-se d'acord sobre solucions que siguin viables". Així, ha criticat que "fa molts dies" que es parla d'acord imminent entre JxCAT i ERC però ha valorat que si no es produeix és perquè les posicions estan "encara molt distants". Ha lamentat que ha passat molt de temps des del 21 de desembre i les coses continuen "bloquejades" i és per això que ha justificat el recurs d'empara que han presentat davant del Tribunal Constitucional (TC). Ha valorat que el problema de fons és "que no estan d'acord amb què fer" i ha afegit que s'han trobat l'"obstacle" que Puigdemont "insisteix en la seva candidatura". Sobre el fet de fer alguna acció simbòlica o "performance" de cara al candidat de JxCAT, Iceta ha valorat que "només serà útil per a ells" i que qui serà el president serà qui nomeni el Parlament. "Ell seguirà a Brussel·les intentant fer un lideratge moral sobre els seus", ha apuntat.  Ha descartat que el número dos de la candidatura de Puigdemont, Jordi Sánchez, sigui una alternativa viable perquè té la capacitat d'actuar "limitada" per la seva situació processal. Ha considerat que optar per ell seria "tornar a entrar en el bucle".

Summary: Iceta recomana al govern espanyol repensar la casella del castellà i demana "molta delicadesa" en temes de llengua


L'alcalde accidental veu "imprescindible" que l'Ajuntament de Barcelona disposi d'informació "puntual i prèvia" per atendre correctament els afectats en situació de vulnerabilitat ACN Barcelona.-El tinent d'alcalde de Drets de Ciutadania, Participació i Transparència i alcalde accidental, Jaume Asens" ha demanat al conseller d'Interior, Joaquim Forn, explicacions públiques sobre els desallotjaments dels blocs dels carrers Entença 151 i Sugranyes 9 el dimarts i dimecres d'aquesta setmana, respectivament. Asens ha adreçat una carta a Forn en què també li trasllada la necessitat d'una major coordinació entre les dues administracions perquè és "imprescindible" que el govern municipal disposi d'"informació puntual i prèvia" per aquest tipus d'intervencions per poder atendre "adequadament" les persones que es puguin trobar en situació de vulnerabilitat. En la missiva, Asens també lamenta que les informacions aportades sobre les parts en el desallotjament del carrer Entença 151 són "contradictòries" i per això creu que és necessari que es "clarifiquin les circumstàncies" en què es va produir la intervenció dels Mossos d'Esquadra. En aquest sentit, li recorda que els desallotjaments exprés només es poden dur a terme en "situacions excepcionals" i que cal tenir en compte "la possible situació de precarietat de les persones desallotjades, garantint sempre els seus drets més bàsics". Sobre el desallotjament del carrer Sugranyes 9, en què sí hi havia una ordre judicial, Asens mostra la seva preocupació perquè també va tenir un "fort impacte social i amb diversos menors implicats". "Aquesta és una excepcionalitat a la que la ciutat de Barcelona no es pot ni es vol resignar", afegeix l'alcalde accidental de Barcelona, que finalitza la carta avisant al conseller que els ciutadans de la capital catalana "viuen sotmesos a una forta pressió especulativa immobiliària".

Summary: Asens reclama explicacions públiques sobre els desallotjaments als carrers Entença i Sugranyes


El Ministeri xifra en 685 els diagnosticats el dia previ, 325 dels quals a l’Aragó i 80 a Catalunya  ACN Madrid .-El Ministeri de Sanitat ha registrat 4.581 nous positius per la covid-19 a Espanya en relació amb el total de casos confirmats de divendres Segons l’informe d’aquest dilluns, des que va començar la pandèmia hi ha hagut 264.836 casos confirmats per proves diagnòstiques davant dels 260.255 del total de divendres. D’aquests, 685 s’han diagnosticat el dia previ. La comunitat que més casos acumula el dia previ és l’Aragó (325), seguida de Catalunya (80) i el País Basc (78). Pel que fa a les defuncions, Sanitat xifra en 28.422 el total de morts per coronavirus a tot l’estat espanyol, dos més que divendres. Segons el darrer informe, hi ha hagut nou defuncions en els últims nou dies, tres d’ells a Castella-La Manxa i tres més a Madrid.  En l’última setmana hi ha hagut, 237 hospitalitzacions i 15 ingressos en UCI.

Summary: Sanitat registra 4.581 nous positius per covid-19 a Espanya des de divendres i 28.422 morts, dos més


Els Cinemes Texas de Barcelona han acollit aquest dijous a la tarda la inauguració de la Mostra VOC (Versió Original en Català). Es tracta d’una acció que ha ideat Òmnium Cultural a través de la qual es farà arribar, de manera simultània a 25 ciutats, el “talent audiovisual català”. La iniciativa tindrà uns guardons oberts al públic a través d’un premi popular, que se sumarà als Premis VOC atorgats per un jurat format per Àlex Gorina, Gina Tost, Jaume Martí, Ramon Termes i Patricia Font. El president d'Òmnium Cultural, Jordi Cuixart, i la responsable del VOC a la Junta, Roser Sebastià, han encapçalat la inauguració.  Durant la presentació s’han projectat alguns dels curtmetratges que participen a la Mostra amb la presència d’alguns dels equips de rodatge, així com la pel·lícula ‘El Rei Borni’. 15 dels 122 curtmetratges presentats fins al passat 12 de setembre formen part de la selecció final que podrà veure’s a diferents ubicacions —cinemes, teatres, ateneus, etc.—en dues sessions de tres hores i mitja.   El resultat dels premis, amb dotacions econòmiques de fins a 4.000 euros, es donarà a conèixer el divendres 2 de desembre. El jurat atorgarà un premi al Millor Curtmetratge, a la Millor Websèrie i al Millor  Micrometratge. Per cadascuna d’aquestes  categories hi haurà també el premi del públic. El projecte VOC, premis i mostra d’audiovisuals en català, impulsat per Òmnium Cultural, té com a objectiu potenciar la producció en llengua catalana així com la creació nous públics per a l’audiovisual i el cinema català, fomentant el coneixement de l’oferta en aquest idioma, ja sigui en versió original, subtitulada o doblada.

Summary: Els cinemes Texas de Barcelona acullen la inauguració de la Mostra Versió Original en Català


Els equips d'emergència continuen buscant la parella desapareguda a Susqueda per terra, aigua i mar. Aquest dijous, al dispositiu s'hi ha afegit un Grup Caní de Recerca (GCR) dels Bombers de la Generalitat amb un gos especialitzat en cerca aquàtica. I també hi participen efectius dels GRAE de muntanya i subaquàtics i dues dotacions terrestres. Els Mossos d'Esquadra treballen en la recerca amb una unitat canina, una unitat subaquàtica, una dotació de muntanya i una de seguretat ciutadana. L'operatiu s'ha posat en marxa a les nou del matí. La recerca de dimecres va acabar sense noves pistes per seguir el rastre de la parella desapareguda des de dijous passat quan anaven a fer una excursió amb caiac al pantà de Susqueda. En paral·lel, la investigació policial encapçalada pels Mossos d'Esquadra continua. Dimarts van traslladar el vehicle, un cop reflotat, a la comissaria de Santa Coloma de Farners, on la policia científica l'analitza minuciosament per trobar qualsevol tipus d'indici.

Summary: Continua la recerca per terra, aigua i aire de la parella desapareguda a Susqueda


El Ministeri de l'Interior ha reforçat les mesures de seguretat del nivell 4 antiterrorista de cara a les eleccions del 10-N. En aquesta ocasió el reforç serà "d'especial intensitat", segons han avançat diversos mitjans i ha pogut confirmar l'ACN, davant la possibilitat d'actes vandàlics o disturbis a Catalunya. El reforç, que s'estén des del divendres 1 de novembre fins a les 14 hores del dilluns 11, suposarà un "enfortiment dels dispositius de seguretat i de les capacitats d'intel·ligència" per part de Policia Nacional, Guàrdia Civil, Mossos d'Esquadra, Ertzaintza i Policia Foral de Navarra. S'aplicarà especialment en espais i mitjans de transport, esdeveniments d'oci o lúdics amb alta concentració de persones i en aquells llocs estratègics que són "imprescindibles" per al normal funcionament de l'activitat ciutadana, especialment els relacionats amb actes electorals.   Segons el Ministeri dirigit per Fernando Grande-Marlaska es tracta d'un reforç similar al que ja es va posar en marxa durant les eleccions generals del 28 d'abril i funciona com un complement a les mesures ja previstes en el pla de nivell 4 d'alerta antiterrorista.

Summary: El Ministeri de l'Interior reforça les mesures de seguretat del nivell 4 antiterrorista per les eleccions del 10-N


Dues persones han resultat ferides amb lesions de gravetat menor en caure d’un balcó interior d’un primer pis al número 17 del carrer Bonveí de Cornellà de Llobregat (Baix Llobregat), segons han informat els Bombers. Els fets han tingut lloc aquest dimarts al vespre quan, per causes que s’investiguen, la barana del balcó s’ha esfondrat, segons apunten les mateixes fonts. Els dos ferits, una dona de 61 anys i un home de 57, han estat atesos pel Sistema d’Emergències Mèdiques (SEM) i han estat traslladats a l’Hospital de Bellvitge. Quatre vehicles dels Bombers han treballat per sanejar el balcó i a hores d’ara ja s’han retirat del lloc de l’incident.

Summary: Dos ferits amb lesions de gravetat menor en esfondrar-se la barana d’un balcó a Cornellà de Llobregat


El secretari d'organització del PSC, Salvador Illa, ha subratllat la “necessària unitat contra tot tipus de terrorisme i violència que ha d’imperar a la nostra societat”. Els socialistes s'han sumat a l'acte de record a les víctimes dels atemptats de Barcelona i Cambrils que s'ha celebrat aquest dissabte al matí al municipi del Baix Camp. Illa ha insistit que "avui és un dia de reconeixement i solidaritat" amb les víctimes i d'agraïment als cossos de seguretat i d'emergències per les tasques realitzades durant els tràgics fets de l'any passat. Per aquest motiu, ha dit, “tothom qui vulgui reconèixer les víctimes és benvingut a aquests actes, que han de ser oberts a tothom”. Preguntat per si ha percebut una politització dels actes, Illa ha afirmat que avui els socialistes no entraran “en cap controvèrsia ni valoració”, i que aquest diumenge ja parlaran “de la resta de qüestions”.

Summary: El PSC subratlla la "necessària unitat" contra tot tipus de terrorisme i violència


El líder de Podem, Pablo Iglesias, ha explicat que estan acabant de recollir les signatures per presentar davant el Tribunal Constitucional un recurs contra l'acord del Consell de Ministres que desplega el 155 a Catalunya. Segons ha manifestat, en "breu" faran aquest pas, pel qual la llei requereix un mínim de 50 diputats o senadors (el grup d'Iglesias té 67 diputats). Fa poques hores, el portaveu adjunt d'ERC, Gabriel Rufián, demanava a Iglesias que fes el pas "ja que eren forces que tantes coses tenien en comú". D'altra banda, el número 2 del PDeCAT al Congrés, Jordi Xuclà, ha explicat que estan en negociacions amb el grup d'Iglesias des del dimarts i ja hi ha hagut "intercanvi d'esborranys" per acabar de fixar una proposta conjunta. "Seria de sentit comú i d'economia processal que féssim un sol recurs", ha manifestat Xuclà. El secretari general de Podem, Pablo Iglesias, ha anunciat des dels passadissos del Congrés que presentaran "en breu" un recurs davant del Tribunal Constitucional per recórrer l'aplicació del 155 a Catalunya. L'aplicació d'aquest article ha suposat, entre d'altres, la dissolució del Parlament, el cessament de tot el Govern i la convocatòria d'eleccions per part del govern espanyol.  Tal i com recull la llei de l'alt tribunal, es pot presentar un recurs si està signat per 50 diputats o senadors. El grup de Podem –amb les seves confluències- compta amb 67 diputats a la cambra baixa i, per tant, malgrat que partits com ERC i PDeCAT feia setmanes que pressionaven, no tenien un nombre suficient per poder-lo presentar en solitari.  El recurs serà contra l'acord del Consell de Ministres del passat 27 d'octubre (poques hores després que el Senat aprovés el 155) que desplega totes les mesures que s'han aplicat a Catalunya. La llei preveu un termini de tres mesos per poder presentar aquest recurs, però Iglesias ha confirmat que ja estan recollint les signatures necessàries per presentar-lo.  Negociació d'un text comú amb el PDeCAT El portaveu adjunt del PDeCAT al Congrés, Jordi Xuclà, ha explicat que des del dimarts estan treballant amb el partit d'Iglesias per presentar recurs consensuat. Xuclà explica que ja existeix un possible text comú i que s'estan "intercanviant punts de vista".  "Si hem tingut unitat de posició per refusar el 155 en el debat del Senat i seria de sentit comú i economia processal que féssim un sol recurs", ha declarat.  "El govern espanyol es va extralimitar en el desenvolupament del 155 per dissoldre un Govern i un Parlament quan, expressament, no era voluntat dels constituents", ha criticat Xuclà.  ERC celebra la iniciativa Fonts d'ERC han confirmat que el partit s'ha mantingut al marge d'aquesta iniciativa, tot i que celebren que Podem hagi fet el pas. També recorden que ERC no tenia capacitat per presentar-lo però que sí podia fer-ho Podem. El mateix portaveu adjunt, Gabriel Rufián, reclamava dimecres des de les escales del Congrés que el grup d'Iglesias fes servir el seu pes dins la cambra baixa per presentar el recurs. Ho feia durant un acte on ERC exigia la llibertat dels "presos polítics".

Summary: Iglesias anuncia que portarà l'aplicació del 155 al Tribunal Constitucional


La ‘Cantata de Randa’, composta per Salvador Brotons en homenatge a Ramon Llull, s’estrenarà dissabte vinent a l’Auditori de Manacor, i el 28 de gener al Palau de la Música Catalana. El mateix Brotons, compositor convidat al Palau aquesta temporada, serà l’encarregat de dirigir aquesta composició simfonicocoral amb llibret de Neus Dalmau. L’obra dura 42 minuts i abasta l’extensa obra i vida de Ramon Llull a través de diversos textos de l’autor i d’altres poetes. L’Orfeó Català, l’Orquestra Simfònica de les Illes Balears i els solistes Marta Mathéu i Josep-Ramon Olivé seran els encarregats d’estrenar la peça tant a Manacor com a Barcelona, i l’actriu Sílvia Bel en serà la narradora. El proper dissabte, 21 de gener, a l’Auditori de Manacor (Mallorca), i el dissabte 28 de gener al Palau de la Música Catalana, Salvador Brotons, compositor convidat de la temporada 2016-17 del Palau de la Música Catalana, dirigirà l’estrena de la ‘Cantata de Randa’. Una obra simfonicocoral per a dos narradors, soprano, baríton, cor mixt i orquestra, composta pel mateix Brotons, en homenatge a Ramon Llull amb motiu dels 700 anys de la seva mort, amb llibret de Neus Dalmau.   L’Orfeó Català, l’Orquestra Simfònica de les Illes Balears i els solistes Marta Mathéu i Josep-Ramon Olivé seran els encarregats d’estrenar la peça tant a Manacor com a Barcelona, i l’actriu Sílvia Bel en serà la narradora. L’estrena d’aquesta obra s’oferirà durant la segona part del concert, mentre que a la primera part l’orquestra també estrenarà ‘Reflecting Hamlet’ de David León, i interpretarà ‘La tempesta’ de Txaikovski i l’obertura de ‘Romeu i Julieta’ del mateix compositor.   Brotons va iniciar la composició de la cantata a partir del llibret de Neus Dalmau l’estiu del 2015, amb l’objectiu de crear una obra que abastés l’extensa obra de Ramon Llull, la seva intensa i llarga vida i el seu interessantíssim temps. El llibret inclou textos de Llull, a més d’altres poetes com Joan Alcover, poetes anònims influenciats per Llull, a més de textos de Neus Dalmau.  Una tasca que “no fou gens fàcil tant per la confecció del llibret com per tot el treball de recerca de melodies de l’època (sefardites, sarraïnes, cristianes, trobadoresques, cant gregorià, etc.). Volia que l’obra tingués un aire medieval, que fos una cantata diferent de les que havia escrit abans, i que escoltant la cantata també ens situéssim en el temps de Llull, els seus nombrosos viatges pel Mediterrani i Europa”, ha detallat el compositor.   La peça final es va enllestir a final de desembre del 2015 i n’ha resultat una obra de 42 minuts. Tot seguint la vida i l’obra de Llull, la cantata està dividida en nou parts.

Summary: Salvador Brotons estrenarà a Manacor i al Palau de la Música  la ‘Cantata de Randa’ dedicada a Ramon Llull


L’ajuda busca estimular la demanda i promoure la substitució dels vehicles més antics i contaminants   ACN Madrid .-El Consell de Ministres ha aprovat aquest divendres en una sessió extraordinària un Pla Renove per incentivar l’adquisició de cotxes de models més eficients amb una dotació pressupostària de 250 milions d’euros (MEUR). La mesura, inclosa en el ‘Pla d’Impuls a tota la cadena de valor del sector de l’automoció”, destinarà ajudes per comprar models més eficients –tot i que també inclourà els de gasolina i dièsel- i promourà la substitució dels vehicles més antics i contaminants. Les ajudes del pla es concediran de manera directa i aniran des del 300 als 4.000 euros, segons el tipus de vehicle i beneficiari.  A més, es podrà comptar amb 500 euros addicionals per desballestar un vehicle de més de 20 anys, els beneficiaris amb mobilitat reduïda o aquelles llars amb ingressos mensuals inferiors als 1.500 euros. Podran optar a les subvencions les adquisicions realitzades a partir del 16 de juny. El programa finalitzarà el 31 de desembre d'aquest any o fins que s'esgoti el crèdit habilitat.  L’adquisició de turismes amb etiqueta energètica ‘Zero’ per part de particulars i autònoms rebrà una subvenció de 4.000 euros i per a la compra d’un model ‘Eco’ se’n rebran entre 600 i 1.000. En el cas d’adquirir un cotxe amb l’etiqueta ‘C’, l’ajut serà d’entre 400 i 800 euros. En el cas de les pimes, les subvencions seran de 3.200 euros per als vehicles ‘Zero’, d’entre 500 i 800 per als ‘Eco’ i d’entre 350 i 650 per als ‘C’. Les grans empreses, en canvi, rebran 2.800 euros per als vehicles ‘Zero’, entre 450 i 700 per als segons i d’entre 300 i 500 en els d’etiqueta ‘C’. Per poder demanar els ajuts, el cost dels vehicles que es vulguin comprar no podrà ser superior als 35.000 euros.  El pla d’impuls en el qual s’inclou la mesura contempla una mobilització de fins a 3.750 milions d’euros per reactivar el sector de l’automoció. L’objectiu del Pla Renove és fomentar la substitució dels vehicles més antics i contaminants per altres amb sistemes més nets i segurs en criteris mediambientals.  S’estima que el pla tindrà un impacte econòmic de 1.104 MEUR al llarg de la cadena de valor i dels serveis associats i que contribuirà al manteniment de 7.400 llocs de feina.

Summary: El Consell de Ministres aprova un Pla Renove amb 250 MEUR per incentivar la compra de cotxes


El president de la Generalitat, Quim Torra, ha nomenat aquest dijous com a nous consellers l'advocat Miquel Sàmper per a Interior, la professora Àngels Ponsa per a Cultura, i l'economista Ramon Tremosa per a Empresa. Sàmper i Tremosa prendran possessió del càrrec en un acte avui a les 18 hores de la tarda, i Ponsa ho farà dimarts que ve, després de la reunió del Consell Executiu. Torra culmina així els canvis al Govern, després de destituir Miquel Buch (Interior), Mariàngela Vilallonga (Cultura) i Àngels Chacón (Empresa). El president vol enfortir l'executiu de cara a la seva possible inhabilitació, envoltar-se de gent de més confiança, allunyar l'escenari electoral i expulsar Chacón, l'última dirigent que manté el carnet del PDeCAT.

Summary: Torra escull Miquel Sàmper com a conseller d'Interior, Àngels Ponsa per a Cultura i Ramon Tremosa per a Empresa


El 'fracking', la obesitat, els microones i els telèfons mòbils han estat els quatre grans temes sobre els que s'ha articulat la prova d'avaluació de la competència cientificotecnològica a 4rt d'ESO, que s'ha inclòs per primer any. Els alumnes han hagut de respondre qüestions sobre els efectes de la fracturació hidràulica, la relació entre el temps de funcionament d'un microones i la temperatura final d’un vas d’aigua, la fluctuació dels nivells de glucosa i insulina en sang o la freqüència d'ones a Europa. En el segon i últim dia d'aquests exàmens també s'han avaluat les competències en llengua estrangera, ja sigui anglès, francès o alemany. A més, a la Vall d'Aran s'han fet les proves d'aranès. L'altra novetat d'aquest curs és l'oferta d'alemany com a tercera opció en llengua estrangera. A la prova, els alumnes s'han enfrontat a dos exercicis d'escolta i dos temes de comprensió lectora: l'edat d'accés dels nenes als aparells com ordinadors o mòbils i la integració d'una família immigrant a Alemanya. A l'apartat d'expressió escrita, s'ha proposat una carta a un amic. A anglès, a part de la prova d'audició, els estudiants de 4rt d'ESO han fet una redacció sobre el seu parent preferit i han llegit un fragment sobre passar una setmana sense mirar la televisió, l'ordinador o el mòbil i un altre que tracta el 'cyberbullying', l'assetjament virtual a Internet. La prova en llengua francesa ha tingut exercicis de comprensió oral sobre una conversa quotidiana i un esport semblant a l'hoquei, anomenat 'ringette'. Els texts a llegir han tractat la professió de periodista i els còmics de Tintín. En aquest sentit, el tema de redacció ha estat el personatge preferit de l'univers de l'editora de Tintín, Bande Dessinée. Pel que fa a l'examen de competències en aranès, la primera lectura ha estat una adaptació traduïda d''El darrer partit', pertanyent a '201 contes corrents' de Joan Barril, a més d'una entrevista de 'La Vanguardia' a Aquilino Ubeira, el primer empleat de la història de l'estació d'esquí Baqueira Beret. La proposta d'expressió escrita ha estat el debat sobre si l'esport uneix o separa les persones.

Summary: El 'fracking', la obesitat, els microones i els mòbils, a la prova cientificotecnològica de 4rt d'ESO


El conseller d'Economia i Hisenda, Pere Aragonès, ha insistit aquest dijous que les negociacions en matèria financera amb l'Estat han de ser de manera "bilateral" i no en trobades multilaterals com el Consell de Política Fiscal i Financera (CPFF). En una comissió parlamentària en la qual ha explicat l'absència de representants de la Generalitat en els darrers CPFF, Aragonès ha dit que el Govern no hi ha anat perquè aquestes reunions "no són útils per a les reivindicacions" del Govern i perquè "no és un òrgan federal ni té intenció de ser-ho". A més, ha assegurat que per als representants de la Generalitat que hi han participat ha estat "frustrant" que el "vot definitiu" el tingui el ministeri d'Hisenda i que els governs autonòmics es limitin a "expressar un posicionament". "És un exemple d'un estat autonòmic que ha entrat en col·lapse", ha remarcat Aragonès. Aragonès ha qualificat la reunió del CPFF de "tràmit" perquè els governs "assisteixen a una notificació" per part del govern espanyol i "no es treballa el consens". "En una bilateral no pot haver acord si el Govern no vol, en un CPFF pot haver-ne fins i tot si cap govern ho vol", ha dit.   L'oposició vol Catalunya al CPFF L'oposició –Cs, PSC-Units i comuns havien demanat la compareixença del vicepresident- ha retret a Aragonès que el Govern no participi al Consell de Política Fiscal i Financera. "És raonable que nosaltres també siguem en els espais multilaterals, que no els abandonem; cap cadira buida per denunciar les mancances", ha exclamat el diputat de CatECP David Cid, que ha encetat les intervencions. En aquest context li ha preguntat a Aragonès si li preocupa el finançament de Balears i País Valencià –"a mi sí, estic disposat a teixir aliances"-, i li ha retret seguir en una "etapa de símbols, de joc de miralls". La darrera, la moció retirada aquesta setmana al Congrés. També no anar al Consell per tenir un "moment simbòlic de confrontació".  Al seu torn, la diputada socialista Alícia Romero ha reclamat al Govern gestos de "formalitat". "Quan intentem recosir, relligar, i reemprendre unes relacions bilaterals de confiança, per molt que digui que les comunitats autònomes no prenen decisions, seria important anar-hi", ha insistit Romero. I en aquest context, la diputada del PSC-Units, que s'ha mostrat "sorpresa" que el Govern sí que vagi a les reunions preparatòries, ha demanat a Aragonès que surtin del "tacticisme" i representin "tots els catalans", no només els independentistes, ha resolt.  Des de Cs, el diputat José María Cano, que ha parlat de "nul·la independència financera" de la Generalitat, ha acusat el Govern de "fer campana amb una excusa barateta" de les reunions amb les altres comunitats i l'Estat. "Va escollir no anar a treballar i viure dins de la seva bombolla del procés; no es dialoga, no es va a reunions important, i volen dreceres impossibles", ha sentenciat Cano.  El popular Santi Rodríguez també ha qüestionat que el Govern no assisteixi a aquestes reunions multilaterals i li ha retret a Aragonès que es fixi "en qui té la majoria de vots" al CPFF. En aquest sentit, ha fet un paral·lelisme amb el Parlament: "Què ens dirien si decidíssim no assistir al Parlament perquè no guanyem cap votació, perquè sempre guanya la majoria governamental? No em sembla una justificació raonable", ha etzibat Rodríguez al vicepresident. JxCAT i ERC defensen la bilteral  Els dos grups parlamentaris que donen suport al Govern, en canvi, han defensat la decisió del Govern de no assistir al Consell de Política Fiscal i Financera, un mecanisme que "ja no serveix", han coincidit la diputada Gemma Geis i el diputat Lluís Salvadó en intervenir en comissió. "Sorprèn l'interès general en el formalisme, en la institucionalització de la política", ha retret el republicà a la resta de grups, excepte a la CUP.  De fet, Salvadó ha definit el CPFF com una "ritual, una litúrgia" i ha apostat per la relació bilateral amb l'Estat, com a mecanisme "més eficient i eficaç". Hi ha coincidit la diputada de JxCat, que ha advertit que l'estructura del Consell no és útil: "Necessitem altres propostes", com la bilateral, ha insistit, per tenir "mecanismes de col·laboració" amb l'Estat mentre "no s'aconsegueixi fer efectiva la república".  La CUP: treballar amb l'Estat, en la línia "contrària"  Per la seva banda, la diputada de la CUP Maria Sirvent ha acusat el Govern de moure's en el terreny "simbòlic, retòric" i ha advertit que un "treballat ordinari amb l'Estat" és avançar de forma "contrària a  l'acció que hauria de fer aquest Parlament". "Hauria de caminar cap a una ruptura democràtica amb el que representa el règim del 78", ha afegit. És en aquest sentit, que Sirvent s'ha desmarcat de JxCat i ERC i ha rebutjat que la bilateral sigui una bona eina: "Nosaltres volem l'autodeterminació per canviar-ho tot, no per renegociar el dèficit amb l'Estat", ha resolt.

Summary: Aragonès insisteix que la negociació financera amb l'Estat ha de ser bilateral i no en un òrgan "frustrant" com el CPFF


L'associació denuncia que "la cessió de Calvet al xantatge del taxi ha propiciat els disturbis viscuts divendres i ha deixat clar que pot aconseguir el seu objectiu amb violència"  ACN Barcelona.-Unauto VTC, l'associació que representa al 90% del sector a Espanya, ha exigit al Departament de Territori participar en la reunió convocada per a les 18.00 hores d'aquest dissabte. Unauto creu que "tenint en compte que l'objectiu de la reunió és decidir sobre la regulació de les VTC, és inconcebible que el Govern no hagi convocat els representants del sector afectat".  En un comunicat, l'associació de les empreses assegura que aquest divendres passat "el sector del taxi, després d'obtenir una regulació a la seva mida, va bloquejar il·legalment Barcelona i, de nou, es van registrar nivells de violència intolerables en un estat de dret. Unauto considera que "la cessió al xantatge per part del conseller de Territori, Damià Calvet, que ha estat alimentant les pretensions desgavellades del taxi, ha propiciat els disturbis viscuts divendres i ha deixat clar al sector del taxi que pot aconseguir el seu objectiu d'eliminar la competència mitjançant l'ús de les amenaces i la violència".  D'altra banda, creuen que el punt actual en que es troba la negociació "ha estat provocada per la presa de decisions polítiques unilaterals i precipitades que va estar present, primer, en l'aprovació del decret llei pel govern de l'Estat, el mes de setembre passat i, ara, en l'anunci de la Generalitat d'establir restriccions absolutament desproporcionades a la VTC".  Eduardo Martín, president nacional de Unauto VTC, ha manifestat que "l'enèsima cessió del Govern català al xantatge del taxi ha provocat que aquest ja no es conformi amb res que no sigui la desaparició del sector de les VTC". "Esperem que rectifiqui immediatament i faci prevaler l'interès general dels ciutadans de Catalunya. Em pregunto què serà el proper que demanarà el sector del taxi de Barcelona sota l'amenaça de bloquejar el Mobile. Pot ser que el Metro tanqui una hora abans, o que desaparegui l'Aerobus. En vista de l'actitud de l'actual Govern de la Generalitat és possible que ho aconsegueixin", ha sentenciat.

Summary: Unauto VTC exigeix a Territori participar en la reunió prevista amb els taxistes


El grup Mémora ha assegurat que el decret del Govern garantirà un model funerari de col·laboració entre allò públic i privat per evitar el col·lapse de Madrid. Ha remarcat que és el sistema ja funciona a Barcelona, un model "d'excel·lència". També ha remarcat que Mémora des del primer moment s'ha coordinat per afrontar la pandèmia i els seus efectes en el sector funerari. Serveis Funeraris de Barcelona, on hi participa, va reforçar els seus equips, amb un servei telemàtic de contractació i un servei de suport psicològic. També va aplicar ajustos en el preu "en coherència amb el servei prestat". Ara es treballa en un de nou juntament amb l'Ajuntament.

Summary: Mémora celebra el decret del Govern perquè garantirà un model funerari de col·laboració entre allò públic i privat


Les fortes ratxes de vent durant la matinada i matí d'aquest dissabte han obligat els Bombers de la Generalitat a fer 90 serveis, cap de gravetat, sobretot per retirar arbres i branques caigudes, revisar elements inestables a teulades, sanejar façanes o comprovar mobiliari urbà afectat. Paral·lelament, el telèfon d'emergències 112 ha rebut un total de 124 trucades relacionades amb el vent, la majoria concentrades al Barcelonès (103, 82 de les quals a Barcelona ciutat i 11 a l'Hospitalet de Llobregat), el Baix Llobregat i els Vallesos, on les ràfegues de vent de ponent han fregat o superat els 80 km/h. De fet, entre les 07.30 i les 09 hores, els Bombers de Barcelona han atès 47 serveis per la ventada, el més destacat la caiguda d'un arbre la cruïlla de la Diagonal amb Selva de Mar.  L'Ajuntament de Barcelona ha activat en fase d'alerta el pla bàsic d'emergència municipal per ventades i recomana a la ciutadania extremar les precaucions en les activitats a l'aire lliure i, a casa, retirar de balcons i façanes qualsevol element que es pugui desprendre i provocar un accident. També cal tenir cura dels vehicles que estiguin aparcats al carrer ja que el vent pot fer caure les motos o algun element de mobiliari urbà. Al carrer és convenient allunyar-se de cornises, murs i arbres que es puguin desprendre i prendre precaucions davant d'edificacions en construcció (bastides, grues) o en mal estat.  Segons dades del Servei Meteorològic de Catalunya (SMC), destaquen registres de vent com els 130 km/h de Portbou, els 82,4 km/h del Perelló, els 74,5 km/h de Barcelona-Raval o els 74 km/h de Cabrils.

Summary: Més de 90 sortides dels Bombers i 120 trucades al 112 per les fortes ratxes de vent


El passat més de gener va començar el rodatge de la segona temporada de 'Cites', la sèrie de TV3 que parla de les relacions de parella a través d'internet. El director, Pau Freixas, que torna a posar-se darrera la càmera, explica que "sense perdre l'ànima" de la sèrie, en els nous capítols s'ha apostat per incorporar els elements més clàssics de la comèdia romàntica per "donar un aire nou" a la sèrie. "A la primera temporada volíem explorar la tensió i la incertesa de les primeres cites i en aquesta volem que l'humor sigui més protagonista i fer un seguiment de l'evolució de les parelles", explica. A la nova temporada repeteixen actors com Bea Segura, Laia Costa o Biel Durán i s'incorporen d'altres com Pep Munné, Julio Manrique, Núria Gago o Anna Moliné. La presentació de la segona temporada de 'Cites' s'ha fet aquest dilluns al vespre a l'Hotel Hesperia Tower de l'Hospitalet de Llobregat, un dels nous escenaris de la sèrie. Junt amb el director, Pau Freixas, hi han assistit un grapat dels actors que s'estrenen aquesta temporada com Pep Munné, David Marcé, Carme Elias o Paula Malia, i d'altres que repeteixen com Biel Durán, Júlia Molins, Isak Férriz o Laia Costa.  Pau Freixas ha explicat que aquesta segona temporada vol ser "com una segona cita" aprofundint en les relacions, donant continuïtat a algunes de les històries de la primera temporada i entrellaçant personatges nous i antics. "Qui va seguir la primera temporada reconeixerà la sèrie però també un encant nou", assegura.   Per evitar que els espectadors "comencin de zero", la segona temporada de cites recuperarà històries de la primera temporada que s'entrellaçaran amb les noves. "Les primeres cites tornaran a tenir protagonisme perquè donen molt joc, però també volíem donar la sensació que s'està seguint una història mostrant com evolucionen algunes relacions de parella", afegeix.   A la sensació de tensió, incomoditat i incògnita pròpia de les primeres cites, el clima que predominava en els capítols de la primera temporada, en la que s'estrenarà el segon semestre d'aquest any, l'humor hi té molt més protagonisme amb elements clàssics de la comèdia romàntica com els triangles amorosos, les fantasies de parella, la doble vida d'alguns personatges o les relacions intergeneracionals o l'amor a la tercera edat. Freixas destaca que les cites per Internet encara s'associen a gent jove i que a la sèrie ha volgut ampliar el ventall de parelles per reflectir una realitat social i per aconseguir que tots els públics puguin identificar-se amb els diferents personatges. Així, la nova temporada incorpora parelles d'edat avançada, per exemple. "Volíem trobades amb personatges que tinguessin una motxilla emocional diferent. Persones casades i amb fills per explorar com afronten l'amor", destaca. També les parelles gais i lesbianes seran protagonistes. Una de les històries que tindran continuïtat aquesta segona temporada és entre dues noies i, a diferència de la temporada passada, les relacions homosexuals s'abordaran des d'un prisma més complex. "A la temporada anterior, la història que vam explicar entre dos nois es basava en el sexe i en aquesta nova temporada volíem aprofundir més", ha assenyalat Freixas.  Com en l'anterior temporada, totes les escenes es rodaran a Barcelona i l'Hospitalet, però com a novetat, moltes s'enregistraran de dia.

Summary: La segona temporada de 'Cites' s'acosta a la comèdia romàntica per seguir explorant les relacions per Internet


Un centenar de persones han ocupat aquest divendres la conselleria d'Economia per "exigir" al Govern que "s'aturi" la subhasta de 47 immobles procedents d'herències intestades prevista per al proper 5 de juliol. Una de les portaveus d'Aturem la Subhasta, Lourdes Garcia, ha assegurat que el que reclamen els manifestants és que "aquests habitatges passin a formar part del parc públic de lloguer" perquè actualment existeix "una emergència" en matèria d'habitatge, tant a Barcelona com a la seva àrea metropolitana. Garcia ha demanat al Govern que tingui "sentit comú" i que "se salti la norma" que permet que es faci aquesta subhasta perquè  "no és lògica ni raonable". Una altra portaveu de la plataforma, Bàrbara Roch, ha assegurat que "no és lògic ni coherent" que la Generalitat "inverteixi 250 MEUR en fer nous habitatges" destinats a lloguer social i, alhora, vulgui subhastar aquells que rep d'herències intestades.

Summary: Un centenar de persones ocupen la conselleria d'Economia per "exigir" que "s'aturi" la subhasta de 47 immobles


El portaveu del PP al Congrés, Rafael Hernando, considera que voler "convertir" les platges de Catalunya en "cementiris" no és "un bon mètode i sistema per res, ni per fer una reivindicació política ni per atraure el turisme". En declaracions als mitjans des dels passadissos del Congrés, Hernando ha dit aquest dimecres que la col·locació de creus grogues a favor dels presos i exiliats a les platges com la de Canet de Mar és una conducta "absolutament incívica" i ha demanat "a la gent" que "no ofengui els demés" amb aquestes "activitats polítiques" perquè, segons ha subratllat, l'espai públic "ha de ser per a l'oci, per al gaudi de la platja i no per fer coses absurdes d'aquest tipus".

Summary: El PP, sobre les creus grogues: "No són un bon mètode per fer una reivindicació política ni atraure el turisme"


El vicepresident del Govern i conseller d'Economia, Oriol Junqueras, desconfia de possibles pactes econòmics amb el govern espanyol perquè assegura que, en el cas de Catalunya, "l'experiència ens ensenya que els molts acords als quals hem arribat, mai els han complert". El vicepresident no ha volgut entrar a valorar el fons de l'acord entre el govern d'Euskadi i l'Estat per la quota basca afirmant que "cadascú arriba als acords que creu oportuns", però ha posat l'accent en els incompliments "sistemàtics" dels successius governs espanyols amb Catalunya. Aquesta situació, ressalta Junqueras, és la que ha fet que bona part de la societat catalana hagi arribat al convenciment que la millor solució és tenir estructures d'estat pròpies en un país independent.   Junqueras ha assegurat que és "irrellevant" si l'acord entre l'Estat i el PNB sobre la quota basca i el suport als pressupostos de Rajoy l'ha sorprès o no. "Que cadascú arribi als acords que cregui oportuns", ha afirmat el vicepresident des de Nova York.  Junqueras, però, ha ressaltat que en el cas de Catalunya els successius governs espanyols han "incomplert sistemàticament" amb els acords adoptats. "No compleixen els acords amb les institucions catalanes ni en matèria de finançament, ni amb l'Estatut d'Autonomia ni amb res", ha criticat. El vicepresident sosté que els incompliments reiterats, també en l'àmbit econòmic, porten a la conclusió que "l'únic camí efectiu" és que Catalunya disposi d'eines d'estat. "L'únic que puc contestar és l'evidència d'un fet reconegut per tothom, que la societat catalana ha procurat arribar als millors acords possibles amb els governs espanyols però els han incomplert sistemàticament", ha afirmat. Per això, defensa que ara els catalans han de decidir el seu futur.. "Bona part de la societat catalana ha arribat al convenciment que sempre hem tingut nosaltres, que el millor dels camins és la independència i arribar-hi per la via democràtica, per la via del vot dels ciutadans", ha exposat.  Economia en creixement Després de Miami, el viatge del vicepresident als Estats Units continua a Nova York. Acompanyat de la directora general d'Anàlisi Econòmic, Natàlia Mas, Junqueras vol fer arribar als mercats econòmics i als inversors la bona salut de l'economia catalana.  En aquest sentit, ressalta que Catalunya creix a una velocitat superior que el seu entorn i recorda que el creixement del PIB durant el 2016 ha estat del 3,5% mentre que el dèficit se situa en el 0,9. "Estem convençuts que l'economia catalana està en disposició d'assumir les responsabilitats que té en aquest moment i les que tindrà en un futur, és bo que el món ho sàpiga", ha dit Junqueras. El vicepresident també s'ha referit a la puntuació que els agències d'avaluació de crèdit donen a Catalunya. "Quan posen nota no avaluen l'economia catalana ni la nostra gestió", ha exposat Junqueras que afegeix que, durant el darrer any, han aconseguit que les agències precisin que l'avaluació és sobre la fluïdes en la relació entre el principal recaptador d'impostos, que és l'estat espanyol, i el Govern com a responsable de garantir els serveis bàsics. "Especificar això es molt rellevant", ha conclòs. Junqueras participa aquest dimecres en un dinar amb personalitats catalanes ubicades a Nova York o vinculades amb Catalunya com Carles Cordon, Mercedes Paratge, Carles Boix, Montserrat Armengou, David Sans, Mary Ann Newman, Gerard Guiu, Daniel Land, Jaume Soler, Carles Cucurella, Jordi Graells o Jadranka Vrsalovic.

Summary: Junqueras, sobre el pacte per la quota basca: "Amb Catalunya els governs espanyols mai han complert els acords"


La Generalitat reparteix un total de 350 milions d’euros de fons europeus FEDER entre pimes, grans empreses, centres tecnològics i la pròpia administració pública, a través de les convocatòries de projectes l’estratègia de recerca i innovació per a l’especialització intel·ligent de Catalunya RIS3CAT ja realitzades i les que encara estan pendents de resoldre i convocar en el que queda d’any, segons ha informat aquest dijous el Departament de la Vicepresidència i d'Economia i Hisenda. El primer informe de seguiment del Pla d'acció de la RIS3CAT 2015-2020 indica que la Generalitat ha aprovat 131 projectes, que representen una inversió de 114,89 milions d’euros i que beneficien més de 250 entitats. Aquestes iniciatives corresponen a les set primeres convocatòries de la RIS3CAT resoltes fins al 30 de juny del 2017. Segons el Departament de la Vicepresidència i d'Economia i Hisenda, està previst que fins a finals d’any es resolguin sis convocatòries d’ajuts més, per un valor superior als 100 milions. Així mateix, enguany es publicaran cinc convocatòries d’ajuts més valorades en 40 milions: la de tecnologies emergents; la tercera del Programa d’indústria del coneixement; la de xarxes d’R+D+I; la d’innovadors júnior; i la convocatòria d’equipaments cooperatius.   Compra pública d’innovació Pel que fa al programa de compra pública d’innovació de la RIS3CAT, la Generalitat treballa actualment en quatre línies, que compten amb 55 milions del Programa operatiu FEDER. La primera línia del programa promou l’aplicació de materials i tecnologies més sostenibles en el disseny, la producció, la construcció i el manteniment de ferms per a carreteres. La segona línia té com a objectiu incrementar la recollida selectiva de residus municipals.   El tercer àmbit d’actuació es refereix a projectes de compra pública d’innovació en l’àmbit de la salut, amb la intenció de cofinançar la compra per entitats encarregades de la prestació assistencial desenvolupada en centres pertanyents al sistema sanitari públic SISCAT. I la quarta línia oberta pretén definir i implementar un model predictiu de la intervenció en serveis socials.   Finalment, ja s’han posat en marxa les primeres actuacions en el marc del conveni de col·laboració entre la Generalitat i l’Ajuntament de Barcelona, que ha previst una inversió total de 40 milions. Centrades en la millora del teixit econòmic i empresarial de la capital catalana, aquestes actuacions també busquen el foment de l’emprenedoria i els serveis d’incubació i la digitalització de serveis públics, segons ha apuntat Departament de la Vicepresidència i d'Economia i Hisenda.     Pimes i centres de recerca, els principals beneficiaris de la inversió   L’informe de seguiment remarca que, en nombre de beneficiaris, les pimes són les primeres receptores dels projectes, amb un 42% del total d’iniciatives, mentre les grans empreses concentren un 22%. Els centres de recerca (13%), les universitats (10%), els centres tecnològics (10%) i les administracions (3%) completen el ventall de destinataris.   Pel que fa al volum de la inversió, els principals beneficiaris de les subvencions són els centres de recerca i els centres tecnològics, que concentren el 43% de la inversió i el 53% del cofinançament procedent dels fons europeus FEDER.  Els projectes aprovats inclouen les actuacions de tots els programes de la RIS3CAT, com són la compra pública d’innovació, el desplegament de la RIS3CAT a Barcelona i el programa CatLabs. Aquesta darrera iniciativa, aprovada pel Govern al novembre del 2016, se centra en l’articulació i el reforçament d’una xarxa catalana d’innovació social, digital i col·laborativa, que facilita i promou la participació de la ciutadania en la innovació.      32 noves empreses, 88 patents i 348 llocs de treball   Tot plegat, el conjunt de projectes aprovats preveuen la formació de 32 empreses, la sol·licitud de 88 patents i la creació de 348 llocs de treball, segons el primer estudi de seguiment. La majoria d’empreses que participen en els projectes preveuen millorar el seu posicionament internacional, amb un increment de les exportacions i la generació de noves oportunitats de negoci.   Salut i biotecnologia es consoliden com a sectors clau de l’R+D+I   L’informe posa de manifest que salut i biotecnologia es consoliden com a àmbits d’especialització intel·ligent. Des del punt de vista sectorial, les industries de la salut concentren el 51% de la inversió total. La resta es reparteix principalment entre el sector químic, energia i recursos (16%), alimentació (10%), mobilitat sostenible (7%), sistemes industrials (3%) i les industries del disseny i el sector de la cultura (menys de l’1%). Les iniciatives no classificades en cap sector sumen una mica més del 12%.   D’altra banda, si s’observa la classificació dels projectes sota el concepte de tecnologia facilitadora transversal, és a dir, les tecnologies que tenen aplicacions en molts sectors de l’economia, destaca clarament la biotecnologia, amb un 48% de la inversió. Les TIC se situen en segona posició i representen el 22% del total.         Recerca d’excel·lència   La RIS3CAT és una de les principals eines de l’administració catalana de suport a la recerca i la innovació, que es cofinança amb el Fons Europeu de Desenvolupament Regional (FEDER). Així doncs, la RIS3CAT estableix les prioritats de les polítiques públiques d’R+D+I, que volen ampliar i modernitzar la col·laboració amb el teixit productiu català.  El Pla d’acció conté 12 línies d’actuació cofinançades amb el Programa operatiu FEDER de Catalunya 2014-2020, que canalitzarà un pressupost de més de 400 milions d’euros. Aquests diners van directament als actors reals de l’economia, les empreses, els centres de recerca i les pròpies administracions, perquè generin més activitat i més llocs de treball de qualitat, i contribueixin a donar resposta als principals reptes socials, econòmics i ambientals del país.        Així, la RIS3CAT s’ha convertit en la resposta de Catalunya davant les exigències europees de modernitzar els sistemes de recerca i innovació. En aquest context, el Govern va donar llum verda al finançament del Pla de la RIS3CAT el juny del 2016, amb la voluntat d’accelerar les convocatòries i complir els calendaris acordats amb la Comissió Europea.  El Programa operatiu FEDER de Catalunya 2014-2020 està dotat amb 800 milions d’euros. La meitat d’aquest pressupost respon als 406 milions esmentats de la RIS3CAT, que es vehicularan cap el teixit productiu i el sistema d’R+D+I de Catalunya. El volum d’inversió que generarà aquestes inversions en recerca i innovació superarà els 1.000 milions.

Summary: El Govern reparteix 350 MEUR de fons europeus FEDER entre agents d'R+D+I i empreses de Catalunya


La fiscalia demana catorze anys de presó per a un noi de 25 anys que està acusat de violar una massatgista a Tarragona el 22 d’agost del 2015. Segons el relat del ministeri públic, el noi va concertar cita amb la víctima mitjançant una aplicació de missatgeria instantània. Cap a dos quarts de tres de la tarda, el jove va acudir al domicili de la dona i, quan aquesta va obrir la porta, l’individu va entrar violentament, va tancar la porta, la va empènyer, la va agafar dels cabells i la va llançar contra el llit. El fiscal detalla que, amb l’ànim d’acoquinar-la per poder satisfer el seu desig sexual, i brandant un ganivet, va dir-li que la mataria i que duia una pistola a la bossa.  Tot seguit, l’individu es va abraonar sobre la víctima i, posant-li el ganivet al coll, va apujar-li el vestit, va abaixar-li la roba interior, es va posar un preservatiu i la va violar. Com a conseqüència de l’agressió, la víctima va patir diversos lesions cutànies, diversos hematomes i erosions que van trigar set dies en curar-se –un dels quals impeditiu per a les ocupacions habituals de la dona.  Segons el ministeri públic, els fets constitueixen un delicte agreujat d’agressió sexual amb penetració -per haver-se comès utilitzant una arma- i un delicte lleu de lesions, pels quals reclama catorze anys de presó i 900 euros de multa, respectivament. En concepte de responsabilitat civil, la fiscalia demana que el processat indemnitzi la víctima amb 12.000 euros pels danys morals i amb 240 euros per les lesions. El cas es jutjarà en els propers mesos a l'Audiència de Tarragona.

Summary: S’enfronta a catorze anys de presó per violar una massatgista a Tarragona


L'autobús d'Hazte Oír contra el feminisme ha reprès la marxa després de mitja hora d'aturada, però ho ha fet amb pintades i amb el vinil malmès. El seu destí és el centre de la ciutat. Un grup de persones convocat per entitats com Arran i Endavant han fet una crida a immobilitzar l'autobús i ho han aconseguit a l'avinguda Diagonal amb Maria Cristina. L'han pintat amb pintura lila i han arrencat parcialment el vinil que portava, que mostra una imatge de Hitler i el lema 'No es violència de gènere, és violència domèstica. Les lleis de gènere discriminen l'home'. Els responsables de l'autobús han contactat amb els Mossos d'Esquadra, que han fet retirar les persones que aturaven el vehicle i n'han identificat algunes.  Fiscalia ha presentat una denúncia i ha demanat que s'immobilitzi l'autobús pel seu "discurs d'odi" contra les dones.

Summary: L'autobús d'Hazte Oír reprèn la marxa amb pintades i amb el vinil malmès


La Federació Estatal de Fòrums per la Memòria (FEFFM) -que agrupa entitats dedicades a recuperar la memòria històrica dels antifeixistes que van lluitar per la República- ha presentat un escrit a la Junta Electoral Central (JEC) on demana la clausura del Valle de los Caídos durant les dues campanyes electorals per les eleccions generals del 28-A i europees, autonòmiques i municipals del 26-A. Ho fa basant-se en els arguments de les resolucions que la pròpia JEC ha emès per ordenar la retirada de llaços grocs i estelades a Catalunya emparant-se en el fet que són símbols partidistes. Segons aquestes entitats, en la mesura que concorren a les eleccions formacions que es declaren explícitament hereves del règim franquista i que en fan públicament apologia  cal “retirar de manera immediata” els monuments, símbols, plaques commemoratives, nomenclatura i simbologia referent a la dictadura dels edificis i espais públics, inclòs el tancament al públic del Valle de los Caídos.  L’escrit presentat recorda els termes de l’acord adoptat per la Junta Electoral Central el 21 de març quan va obligar el president de la Generalitat a retirar la simbologia independentista o qualsevol referència a l’existència de presos polítics a l’Estat.   “Tenint com a antecedent les mesures adoptades per aquesta Junta Electoral Central i per les Juntes Electorals territorials competents sobre la simbologia a edificis públics de Catalunya”, diu la denúncia, cal actuar de la mateixa manera respecte a altres símbols que també es poden considerar partidistes. Segons la Federació, és el cas dels símbols franquistes, perquè “hi ha forces polítiques que concorren als pròxims processos electorals generals, europeus, autonòmics i municipals que es declaren explícitament hereves del règim dictatorial franquista i que realitzen públicament apologia d’aquest de manera habitual”.  En aquest sentit recorden que encara hi ha a l’Estat “dotzenes de símbols, monuments i nomenclatura de carrers en flagrant incompliment a la llei de Memòria Històrica” i que “constitueixen elements d’apologia i exaltació del cop d’Estat del 18 de juliol del 1936 i la dictadura”.  “Tota aquesta simbologia vulnera el principi de neutralitat política en els termes establerts a l’article 50.2 de la LOREG que prohibeix els poders públics utilitzar imatges o expressions coincidents o similars a les utilitzades per alguna de les entitats polítiques concorrents a les eleccions”. Per aquest motiu la denúncia demana a la JEC que prengui mesures “amb la màxima urgència” per a la retirada dels monuments, símbols i nomenclatura franquista o que ”en cas d’impossibilitat tècnica siguin tapades per impedir la seva exhibició pública”.  I també que adopti mesures urgents per “procedir al tancament al públic del mausoleu de Cuelgamuros, també conegut com a Valle de los Caídos, fins després de la celebració de les eleccions del 26 de maig”.

Summary: Una denúncia reclama a la JEC que ordeni el tancament del Valle de los Caídos durant la campanya electoral


L'associació Gestió Agroramadera de Ponent (GAP), que promou la reobertura de la planta de Tracjusa de Juneda (Garrigues), acusa ERC de fer un "ús partidista" del projecte que tramita l'entitat per tornar a posar en funcionament les instal·lacions –aturades des del 2014- utilitzant per a l'assecatge dels purins la gasificació de combustibles derivats de residus (CDR). A la vegada, l'entitat - que agrupa uns 160 ramaders de les Garrigues- reclama el suport del Departament d'Agricultura al nou projecte ja que troben "sorprenent" que des de la conselleria "es qüestioni l'ús de CDR per al tractament de purins i no per a altres usos industrials". En aquest sentit, els ramaders plantegen mobilitzar-se a Lleida, decisió que debatran aquest vespre en una assemblea, amb l'objectiu de defensar davant la ciutadania el projecte com a "únic viable" per a la gestió dels purins a la zona i reclamar el suport d'Agricultura. Altrament, des de GAP han anunciat la reobertura al juny o juliol de la planta de VAG -que també controlen a Juneda-, la qual només podria funcionar fins el 2019 i, en aquest cas, ho faria assecant els purins amb cogeneració a partir de gas natural. Per la seva banda, des d'ERC han manifestat que si finalment Territori i Sostenibilitat acaba concedint la llicència a la nova Tracjusa, ho acataran tot i no compartir-ho i asseguren que vetllaran perquè les emissions de la planta s'ajustin al que preveu el projecte i per garantir la salut dels ciutadans de les poblacions properes a la planta. L'associació Gestió Agroramadera de Ponent (GAP), que està tramitant la reobertura de la planta de Tracjusa, considera que Esquerra Republicana de Catalunya està fent un "ús partidista" de la seva oposició al projecte, segons ha manifestat aquest dimarts el president de GAP, Eduard Cau, qui ha lamentat que la formació "s'hagi alineat amb la plataforma contrària i hagi presentat mocions en ajuntaments i altres institucions" on es rebutja que les instal·lacions de Tracjusa puguin tornar a funcionar utilitzant per a l'assecatge dels purins la gasificació de combustibles derivats de residus (CDR) –procedents de la crema de residus urbans-, en lloc de fer-ho mitjançant la cogeneració amb gas natural com havien funcionat fins al 2014, quan la planta es va veure obligada a tancar per la retallada estatal de les primes a les renovables.   Així mateix, Eduard Cau ha acusat els republicans d'estar generant "un alarmisme considerable" pels suposats efectes nocius per a la salut humana que podrien generar les emissions de la planta, fet que ha negat emparant-se en l'avaluació ambiental redactada per la consultoria de l'ambientòleg Ramon Folch.  El president de Gestió Agroramadera de Ponent ha defensat que aquest estudi deixa clar "que no hi ha cap problema amb les emissions i fins i tot el nou projecte, des d'un punt de vista mediambiental, és molt més sostenible que l'anterior" ja que el gas natural amb què funcionava anteriorment la planta "no deixa de ser un combustible fòssil, mentre fer servir CDR és utilitzar un recurs que es reutilitza amb els sistemes de neteja de fums i de gasificació que donen totes les garanties". Per això, Cau ha afirmat "si no hi hagués aquesta utilització partidista del tema, no estaríem ara polemitzant sobre això" i ha recordat que la gestió de les dejeccions ramaderes és un "problema complex" a la zona per la important concentració existent de purins a les comarques de les Garrigues i del Segrià.   Reclamen el suport d'Agricultura i plantegen mobilitzacions  Per tal de donar solució a aquesta problemàtica, des de GAP reclamen el suport del Departament d'Agricultura –en mans d'ERC- al projecte de la nova Tracjusa, ja que els ramaders que el promouen el venen com "l'única opció viable" per gestionar l'excedent de purins de l'entorn, tant des del punt de vista econòmic com tècnic. En relació amb el posicionament d'Agricultura sobre el projecte, els promotors consideren "sorprenent" que des de la conselleria "es qüestioni l'ús de CDR per al tractament de purins i no per a altres usos industrials", tot recordant que a l'actualitat s'estan construint a Catalunya indústries que basaran en seu funcionament en la combustió de combustibles derivats de residus. D'aquesta manera i per exigir al Departament d'Agricultura solucions a la gestió de l'excedent de purins que hi ha a la comarca, davant la "passivitat" i "manca de propostes" de la conselleria en aquest àmbit, des de GAP decidiran aquest vespre en assemblea la possibilitat de dur a terme mobilitzacions per expressar la seva preocupació davant la "manca de solucions" i per defensar el projecte de la nova Tracjusa davant la ciutadania i exigir que Agricultura hi doni suport. En aquest sentit, els ramaders propietaris de Tracjusa plantegen com una de les propostes desplaçar-se fins a Lleida amb tractors per finalitzar la protesta davant la seu del departament a Lleida. Tot i això, ho acabaran de concretar aquest vespre.  Reobertura de la planta de purins de VAG, també a Juneda D'altra banda, des de GAP han anunciat que ja estan buscant personal per tal de reobrir entre juny i juliol l'altra planta de purins que controlen a Juneda, la de VAG, i que també es troba aturada des de fa uns tres anys. A diferència de Tracjusa, aquestes instal·lacions es posarien en marxa utilitzant la cogeneració amb gas natural per a l'assecatge de purins tot i que només podrien funcionar fins al 2019, tenint en compte que es compliran els 15 anys de vida de la planta i, per tant, ja no podrà seguir rebent primes per la generació elèctrica. Cal recordar, que una sentència del Tribunal Suprem del juny passat va obligar el govern de l'Estat a apujar de nou la prima per a les plantes de purins. Tracjusa va superar els 15 anys el 2016 i, per aquest motiu, els seus propietaris han optat per l'ús del CDR.  D'aquesta manera, el tancament d'aquí dos anys de VAG "encaixaria" amb la reobertura de Tracjusa, segons Cau. "Si els terminis van com han d'anar, Territori i Sostenibilitat hauria d'aprovar el projecte de la nova Tracjusa abans de finals d'any i després hi haurà un període de construcció de més d'un any". La nova planta, que s'ubicaria al costat de l'actual, tractaria unes 40.000 tones de CDR –un 67% de les quals procedents de fora de les comarques de les Garrigues i el Pla d'Urgell- i gestionarà unes 90.000 tones de purins, la mateixa quantitat que abans del tancament de les instal·lacions. ERC assegura que si Territori concedeix la llicència a la nova Tracjusa, ho acataran tot i no compartir-ho   El senador d'ERC, Miquel Àngel Estradé, ha recordat, en mig de la polèmica per la nova Tracjusa, que depèn del Departament de Territori i Sostenibilitat que se li concedeixi la llicència a la nova planta. "No depèn ni d'Agricultura ni d'ERC", ha puntualitzat. Estradé ha volgut deixar clar que, si Territori finalment aprova la llicència, "acatarem la decisió i la respectarem, perquè voldrà dir que el projecte s'ajusta a la legalitat i perquè l'haurà donat un departament d'un govern del qual formem part, malgrat no compartim el fet d'utilitzar residus urbans". El senador d'ERC, ha puntualitzat que, tot i acatar la decisió en cas que la llicència s'acabi concedint, vetllaran perquè les emissions de la planta s'ajustin al que preveu el projecte i per garantir la salut dels ciutadans de les poblacions properes a la planta.  Miquel Àngel Estradé ha recordat que des de sempre Esquerra ha defensat el sector ramader i agrícola i que seguiran donant-los-hi suport. Ara bé, des d'ERC opinen que pel que fa a les dejeccions ramaderes, els excedents que es generen s'han de tractar el plantes que utilitzin recursos i elements derivats de l'activitat ramadera i agrícola, com ara reutilitzant els purins per obtenir adob orgànic de qualitat. "Estem en desacord en un dels punts principals del projecte de Tracjusa perquè preveu la utilització de derivats de residus urbans com a combustible i per tant entenem que pot tenir efectes perjudicials per la producció integrada i fins i tot per a la salut", ha lamentat. Consideren que Tracjusa es convertirà en una planta de tractament de residus urbans, un model que, entenen, desincentiva tres punts que defensa el model d'ERC, com ara la recollida selectiva, el tractament en origen i la minimització dels recursos.

Summary: Els promotors acusen ERC de fer un "ús partidista" de la reobertura de Tracjusa i reclamen el suport d'Agricultura


El president del govern espanyol i líder del PP, Mariano Rajoy, ha reivindicat l’aplicació de l’article 155 aquest diumenge a l’acte central de la campanya del PPC, que ha tingut lloc a Salou. Rajoy ha recordat davant de prop de 700 militants i simpatitzants del seu partit que el seu govern va activar aquest “mecanisme excepcional” davant la “situació excepcional” de “caos” a Catalunya, i ha recordat que després d’aquesta decisió aquest article “ha deixat de ser un fantasma jurídic”. “Avui és una realitat, i tothom sap que cal fer perquè s’activi i que no s’ha de fer perquè no s’activi”, ha alertat. Segons Rajoy, el 155 “s’està aplicant amb absoluta normalitat” i implica “que Espanya és una democràcia moderna, que tots estem sota l’imperi de la llei i que això és un estat de dret”. Ha dedicat bona part del seu discurs a apel·lar al “vot útil” per a la seva formació, que segons ha assegurat es disputa escons a Tarragona i Girona amb les forces independentistes. També ha augurat que després del 21D “més d’un que vindrà a parlar" amb el PPC. "Serem constructius”, ha dit, "però Xavi els dirà que el PP està "a favor d’Espanya, la Constitució, la llei, la concòrdia i els i interessos de les persones”.  El PP ha reunit a Salou la direcció del partit en un esforç final per revertir la tendència en favor de Ciutadans que marquen les enquestes. Rajoy ha pres la batuta de la campanya –serà a Catalunya els tres últims dies de la cursa- per apel·lar al vot dels que li van donar suport a les eleccions generals i que ara dubten entre el seu partit i Ciutadans. El president espanyol ha assegurat que el seu partit ha propiciat el retorn a la “normalitat” i la “legalitat” a Catalunya. “Gràcies al 155 Catalunya celebrarà eleccions amb garanties de neutralitat i no el que vam veure el passat 1-O”, ha sentenciat davant un públic on estaven presents els pesos pesats de la seva formació.  En aquest sentit ha advertit que tothom “espera” que “després d’aquestes eleccions no es tornin a repetir algunes accions que hem vist als últims temps” on els governants “han prescindit de la llei, han impedit que l’oposició fes la seva tasca al Parlament”, han “tancat el Parlament”, i han “triturat els procediments dels parlaments democràtics”. “Només s’han preocupat dels seus somnis i s’han oblidat dels interessos de les persones, ha afirmat abans de fer referència a la “moleskine de Jové”, que és –ha dit- “la inequívoca demostració de quins eren els objectius” de l’independentisme i de “com s’ha enganyat el conjunt d’un poble”. “Això és la democràcia”  “Van crear el caos, però avui podem afirmar que la solució a aquest despropòsit ja ha començat i que en pocs dies tenim l’oportunitat de recuperar la normalitat, la tranquil·litat, la convivència i el respecte als que no pensen com el que governa”, perquè “això és la democràcia”, ha sentenciat.  El 155 “s’està aplicant amb absoluta normalitat” Rajoy ha assegurat que gairebé dos mesos després de la seva aprovació per part del Senat, el 155 “s’està aplicant amb absoluta normalitat”. “Els funcionaris compleixen la seva funció i ho fan bé, i el govern pren decisions que es refereixen a Catalunya”. “Després del 21D no es podrà construir res sense el PP” Rajoy ha dedicat bona part del seu discurs a apel·lar al “vot útil” pel seu partit, que “no està aquí per a ocurrències”, sinó per donar “seguretat i certesa”. ”El PPC no pactarà ni amb independentistes ni amb l’extrema esquerra, això ho sap tothom, i estarà als moments més difícils i fàcils on sempre: amb la Constitució espanyola”. En aquest sentit ha assegurat que després del 21D “no es podrà construir res sense el PP”, en referència a possibles pactes electorals.

Summary: Rajoy reivindica el 155 i alerta que a partir d’ara “tothom sap què fer per aplicar-lo i què no fer perquè no s’apliqui”